P. Hrušovský, predseda NR SR: (2002-10-15):
(Hlasovanie.) Prítomných je 148 poslancov, za 147, zdržal sa 1. Konštatujem, že Národná rada Slovenskej republiky zvolila členov jednotlivých výborov Národnej rady Slovenskej republiky. Páni poslanci, pristúpime k sedemnástemu bodu programu, ktorým je zriadenie Osobitného kontrolného výboru na kontrolu činnosti Slovenskej informačnej služby a zriadenie Osobitného kontrolného výboru na kontrolu činnosti Vojenského spravodajstva a určenie počtu členov týchto výborov . Návrhy na zriadenie uvedených výborov boli vypracované v súlade s § 60 ods. 1 zákona o rokovacom poriadku a zákona č. 46/1993 Z. z. o Slovenskej informačnej službe a § 5 ods. 1 zákona č. 198/1994 Z. z. o Vojenskom spravodajstve. Osobitné kontrolné výbory majú mať zloženie podľa princípu pomerného zastúpenia členov poslaneckého klubu alebo poslaneckých klubov vzhľadom na určený počet členov osobitných kontrolných výborov. Návrh na zriadenie osobitného kontrolného výboru na kontrolu činnosti Slovenskej informačnej služby ste dostali ako tlač 15 a návrh na zriadenie osobitného kontrolného výboru na kontrolu činnosti Vojenského spravodajstva máte ako tlač 16. Otváram rozpravu k predloženým bodom programu. Konštatujem, že do rozpravy sa nehlási nikto z prítomných poslancov, preto vyhlasujem rozpravu o tomto bode programu za skončenú. Pristúpime k hlasovaniu. Najskôr budeme hlasovať o zriadení osobitného kontrolného výboru na kontrolu činnosti Slovenskej infor-mačnej služby a o určení počtu jeho členov tak, ako je uvedený návrh v tlači 15. Prosím, prezentujme sa a hlasujme. (Hlasovanie.) Prítomných je 149 poslancov, za 149. Konštatujem, že Národná rada zriadila osobitný kontrolný výbor na kontrolu činnosti Slovenskej informačnej služby a určila počet jeho členov na 13. Teraz budeme hlasovať o zriadení osobitného kontrolného výboru na kontrolu činnosti Vojenského spravodajstva a o určení počtu jeho členov, ktorý máte uvedený v návrhu pod tlačou 16. Prezentujme sa a hlasujme, páni poslanci. (Hlasovanie). Prítomných je 149 poslancov, za 148, nehlasoval 1. Konštatujem, že Národná rada Slovenskej republiky zriadila osobitný kontrolný výbor na kontrolu činnosti Vojenského spravodajstva a určila počet jeho členov na 13. Vážené panie poslankyne, páni poslanci, skôr ako pristúpime k prerokúvaniu osemnásteho bodu programu, chcem podať procedurálny návrh, aby rokovanie ustanovujúcej schôdze pokračovalo rokovaním aj po 19.00 hodine, pokiaľ bude všeobecný súhlas. (Súhlasná reakcia pléna.) Ďakujem. Osemnástym bodom programu je voľba predsedu Osobitného kontrolného výboru Národnej rady Slovenskej republiky na kontrolu činnosti Slovenskej infor-mačnej služby . Vzhľadom na to, že ďalším bodom programu je voľba predsedu Osobitného kontrolného výboru Národnej rady Slovenskej republiky na kontrolu činnosti Vojenského spravodajstva , podľa § 24 ods. 4 zákona o rokovacom poriadku podávam návrh, aby sme zlúčili rozpravu a hlasovanie o obidvoch návrhoch. Je všeobecný súhlas? (Súhlasná reakcia pléna.). Ďakujem. Návrh na voľbu predsedov osobitných kontrolných výborov ste dostali ako tlač 17 a 18. Kandidátmi na tieto funkcie sú pán poslanec Viliam Soboňa z Hnutia za demokratické Slovensko a pán poslanec Milan Cagala takisto z poslaneckého klubu Hnutia za demokratické Slovensko. Otváram rozpravu, páni poslanci. Pýtam sa, či sa chce niekto prihlásiť do rozpravy ústne, keďže som nedostal žiadne písomné prihlášky do rozpravy. Konštatujem, že nie je to tak, preto vyhlasujem rozpravu o tomto bode programu za skončenú. Podľa čl. 92 ods. 1 ústavy predsedov výborov osobitného kontrolného výboru na kontrolu Vojenského spravodajstva a Slovenskej informačnej služby volí Národná rada tajným hlasovaním. Podľa § 15 zákona o rokovacom poriadku na zvolenie predsedu výboru sa vyžaduje súhlas nadpolovičnej väčšiny prítomných poslancov. Budeme postupovať obdobným spôsobom ako pri voľbe predsedov iných parlamentných výborov. Prosím overovateľov, aby sa ujali svojej funkcie a dohliadli na priebeh voľby. Súčasne ich prosím, aby hlasovali ako prví. Pristúpime k tajnému hlasovaniu. (Akt tajného hlasovania.)